'Kroeg'-uitbreking: 96 nou al positief getoets | Netwerk24
'Kroeg'-uitbreking: 96 nou al positief getoets
Deur Malherbe Nienaber 16 Oktober 2020 20:20
Die koronavirusgevalle wat met 'n uitbreking in Kaapstad se suidelike voorstede verbind word, het teen Vrydag tot 96 gestyg.
Die Wes-Kaapse regering het vroeër vandeesweek bekend gemaak dat 'n groep besmettings verbind word met 'n geleentheid by 'n nagklub/kroeg in Claremont waar jong mense en leerlinge die virus opgedoen het.
Presies hoeveel van dié gevalle leerlinge is, kon nie Vrydag bevestig word nie.
Dr. Keith Cloete, hoof van die Wes-Kaapse departement van gesondheid, het Donderdag in 'n mediavergadering gesê daar was die afgelope twee weke 'n toename in koronavirusgevalle, veral in die suidelike voorstede en ander dele van Kaapstad.
Die koers van hospitalisasies en sterftes het egter in dié tyd bestendig gebly.
Cloete sê in dié verklaring 64 leerlinge en een onderwyser van agt hoërskole in die suidelike voorstede is positief getoets. Hiervan was 44 in gr. 12.
Die groep besmettings wat met die kroeg verbind word, het Donderdag op 89 gestaan, van wie 49 op skool en 38 matrieks is.
Volgens Cloete kan die impak van dié uitbreking gesien word in die aantal gevalle in die suidelike subdistrik van Kaapstad en 'n toename in die persentasie gevalle onder mense tussen 15 en 25 jaar oud.
Dr. Melvin Moodley, direkteur van strategie in die departement van gesondheid, sê algemene praktisyns in die omgewing het opgemerk dat meer jong mense begin positief toets en wou uitvind of dit met mekaar verband hou.
Die departement se gevallebestuurder vir die subdistrik het terselfdertyd agtergekom dat daar moontlik 'n "superverspreider-voorval" was.
Uitbrekings het onlangs ook in Beaufort-Wes, Oudtshoorn en Matzikama voorgekom.
Alan Winde, premier van die Wes-Kaap, het bevestig dat die provinsiale regering die voorval in die suidelike voorstede ondersoek, maar daarop gewys dat dit nie noodwendig met net een plek verbind word nie.
Vroeër is berig dat die klub Tin Roof in Claremont van 1 tot 3 Oktober 'n geleentheid aangebied het. Die eienaars betwyfel dit egter dat die virus daar versprei het, omdat van die besoekers aan die klub in dié tyd ook private partytjies bygewoon het.
Die nagklub is sedert die verslapping van die inperkingsmaatreëls in 'n kroeg omskep, met potspeltafels wat op die dansvloer staan.